Herbjørn Gausta

Herbjørn Gausta (noen steder også Gaustad; født 1854 i Tinn, død 1924 i Minneapolis) var en norsk-amerikansk maler. Han var en av de første emigrantene som skapte seg en karriere som, og som kunne livnære seg som billedkunstner.

Da han var 13 år gammel i 1867 utvandret han sammen med familien til Minnesota. Han vendte tilbake til Europa som elev ved Knud Bergsliens malerskole 1875–78 og ved Akademie der Bildenden Künste München 1878–81. Han underviste ved Luther College 1886–87, og fra 1888 var han etablert i Minneapolis. Gausta malte landskap i en realistisk stil, og flere portretter, men hans viktigste inntektskilde var altertavler. Han skal ha laget mer enn 400 altertavler.

Han var også var en habil fotograf, og en samling av hans fotografier finnes i Vesterheim, det norsk-amerikanske museet i Iowa, sammen med 52 av hans malerier. Samlingen omfatter også bilder fra Rauland og Tinn, tatt på en Norgesreise han gjorde omkring 1899. Luther College har også en samling bilder av ham.

I 1927 ble det reist en bauta ved graven hans på Greenfield Cemetery i Harmony, Minnesota.

En tegning som han laget av Cleng Peerson ble brukt på et norsk frimerke ved utvandrerjubileet i 1975. Det er likevel uklart om tegningen forestiller Peerson eller er et selvportrett av Gausta.

Referanser

Eksterne lenker 
 

Personer fra USA født i Norge
Norske malere
Malere fra USA
Personer fra Tinn kommune